b"\n_START_ARTICLE_\nBomba d'engranatges\n_START_PARAGRAPH_\nUna bomba d'engranatges \xc3\xa9s un tipus de bomba de despla\xc3\xa7ament positiu rotativa, que disposa d'un o m\xc3\xa9s engranatges per tal de moure un l\xc3\xadquid. El funcionament es basa en l'admissi\xc3\xb3 d'un l\xc3\xadquid entre el cos i els dents dels engranatges, que el transporten for\xc3\xa7adament des de l'entrada de succi\xc3\xb3 de la bomba fins a la sortida a pressi\xc3\xb3.\n_START_SECTION_\nOperaci\xc3\xb3\n_START_PARAGRAPH_\nEl cas m\xc3\xa9s general \xc3\xa9s el d'una bomba amb dos rodes d'engranatges formant dos eixos. Per un dels eixos s'aplica un parell, de manera que l'engranatge acoblat amb aquest eix \xc3\xa9s l'engranatge conductor L'altre engranatge, mogut per la for\xc3\xa7a aplicada pels dents del conductor \xc3\xa9s l'engranatge condu\xc3\xaft. El moviment dels engranatges provoca el despla\xc3\xa7ament del fluid pels espais que formen els dents i el cos de la bomba, aix\xc3\xb2 \xc3\xa9s, per la part exterior, ja que la part entre eixos \xc3\xa9s estanca._NEWLINE_El fluid no pot retornar aig\xc3\xbces avall degut a l'estanquitat aconseguida gr\xc3\xa0cies a unes m\xc3\xadnimes toler\xc3\xa0ncies entre dents i cos de la bomba._NEWLINE_El fluid tampoc pot retornar aig\xc3\xbces avall per la part central, degut a l'estanquitat proporcionada per la zona de contacte entre els dos engranatges, que tracta de minimitzar el possible volum que donaria lloc al retorn del fluid entre l'eix conductor i l'eix condu\xc3\xaft mitjan\xc3\xa7ant els perfils d'evolvent t\xc3\xadpics dels engranatges.\n_START_SECTION_\nInstal\xc2\xb7laci\xc3\xb3\n_START_PARAGRAPH_\nLa instal\xc2\xb7laci\xc3\xb3 de bombes d'engranatges sol incorporar una derivaci\xc3\xb3 aig\xc3\xbces avall just despr\xc3\xa9s de la sortida de pressi\xc3\xb3 pels casos en qu\xc3\xa8 la pressi\xc3\xb3 de sortida no \xc3\xa9s capa\xc3\xa7 de moure el fluid. Aix\xc3\xb2 \xc3\xa9s degut a p\xc3\xa8rdues de c\xc3\xa0rrega o bloqueig dels mecanismes situats aig\xc3\xbces amunt._NEWLINE_Dotar el sistema d'una derivaci\xc3\xb3 permet mantenir la pressi\xc3\xb3 a la sortida de la bomba i mant\xc3\xa9 la bomba en funcionament de forma segura sense arribar a for\xc3\xa7ar el mecanisme. En el cas de bombes de despla\xc3\xa7ament positiu \xc3\xa9s necessari disposar de v\xc3\xa0lvules de seguretat per tal de protegir a la bomba de possibles bloqueigs."